2013D0054 — LV — 19.11.2015 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B PADOMES ĪSTENOŠANAS LĒMUMS (2013. gada 22. janvāris), ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (2013/54/ES) (OV L 022, 25.1.2013., 15. lpp)

Grozīta ar:









▼B

PADOMES ĪSTENOŠANAS LĒMUMS

(2013. gada 22. janvāris),

ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

(2013/54/ES)







EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu ( 1 ) un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Ar vēstuli, kas Komisijas Ģenerālsekretariātā reģistrēta 2012. gada 30. jūlijā, Slovēnija lūdza atļauju, atkāpjoties no Direktīvas 2006/112 287. panta 15. punkta, ieviest īpašu pasākumu, lai Slovēnijai atļautu no pievienotās vērtības nodokļa (PVN) atbrīvot nodokļa maksātājus, kuru gada apgrozījums nav lielāks par EUR 50 000 . (2) Saskaņā ar Direktīvas 2006/112/EK 395. panta 2. punkta otro daļu Komisija ar 2012. gada 18. septembra vēstuli informēja pārējās dalībvalstis par Slovēnijas lūgumu. Ar 2012. gada 19. septembra vēstuli Komisija paziņoja Slovēnijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu. (3) Saskaņā ar Direktīvas 2006/112/EK 287. pantu konkrētas dalībvalstis, kuras Eiropas Savienībai pievienojušās pēc 1978. gada 1. janvāra, var piemērot atbrīvojumu no PVN tādiem nodokļa maksātājiem, kuru gada apgrozījums nav lielāks par līdzvērtīgu summu valsts valūtā pēc valūtas maiņas kursa, kas bijis spēkā to pievienošanās dienā, kā norādīts minētajā pantā. Slovēnija ir lūgusi attiecīgo robežvērtību, kas saskaņā ar 287. panta 15. punktu ir noteikta EUR 25 000 , paaugstināt līdz EUR 50 000 . (4) Augstāka robežvērtība īpašajā shēmā, kas paredzēta mazajiem uzņēmumiem, ir vienkāršošanas pasākums, jo tā var ievērojami samazināt PVN pienākumus mazajiem uzņēmumiem. Īpašā shēma nodokļa maksātājiem ir fakultatīva. (5) Lai vienkāršotu pievienotās vērtības nodokļa saistības, Komisija 2004. gada 29. oktobra priekšlikumā direktīvai, ar ko groza Direktīvu 77/388/EEK, tagad – Direktīva 2006/112/EK, iekļāva noteikumus, kuru mērķis ir atļaut dalībvalstīm paaugstināt nodokļa atvieglojumam paredzēto gada apgrozījuma robežvērtību līdz EUR 100 000 vai līdz šīs summas ekvivalentam valsts valūtā, un noteica, ka minēto summu katru gadu var atjaunināt. Slovēnijas iesniegtais lūgums atbilst minētajam priekšlikumam. (6) Atkāpei būs tikai nenozīmīga ietekme uz galapatēriņa posmā iekasēto Slovēnijas kopējo nodokļa apjomu, un tai nebūs negatīvas ietekmes uz Savienības pašu resursiem, ko veido PVN, tā kā: IR PIEŅĒMUSI ŠO LĒMUMU.







1. pants

Atkāpjoties no Direktīvas 2006/112/EK 287. panta 15. punkta, Slovēnijas Republikai tiek atļauts atbrīvot no PVN nodokļa maksātājus, kuru gada apgrozījums nav lielāks par EUR 50 000 .

2. pants

Šis lēmums stājas spēkā tā paziņošanas dienā.

To piemēro no 2013. gada 1. janvāra līdz dienai, kad stājas spēkā direktīva, ar ko groza gada apgrozījuma summu robežvērtības, līdz kurām nodokļa maksātāji var saņemt atbrīvojumu no PVN, vai līdz ►M1 2018. gada 31. decembrim ◄ atkarībā no tā, kurš termiņš ir agrāk.

3. pants

Šis lēmums ir adresēts Slovēnijas Republikai.